b'\n_START_ARTICLE_\nMargarita de Valua\n_START_SECTION_\nJaunyst\xc4\x97\n_START_PARAGRAPH_\nMargarita buvo Pranc\xc5\xabzijos karaliaus Henriko II ir Kotrynos Medi\xc4\x8di tre\xc4\x8di\xc4\x85ja dukra ir septintuoju vaiku. Ji buvo jauniausias vaikas \xc5\xa1eimoje. Jos broliai Pranci\xc5\xa1kus II, Karolis IX ir Henrikas III buvo Pranc\xc5\xabzijos karaliais, o jos sesuo El\xc5\xbebieta de Valua tapo Ispanijos karaliaus Pilypo II Habsburgo tre\xc4\x8dia \xc5\xbemona._NEWLINE_Dar vaikyst\xc4\x97je Margarita visus \xc5\xbeav\xc4\x97jo savo gro\xc5\xbeiu, \xc5\xbeavesiu, a\xc5\xa1triu protu ir nepriklausoma m\xc4\x85stysena. Be to, ji gavo ger\xc4\x85 i\xc5\xa1silavinim\xc4\x85, \xc5\xbeinojo lotyn\xc5\xb3, graik\xc5\xb3, ital\xc5\xb3, ispan\xc5\xb3 kalbas, studijavo filosofij\xc4\x85 ir literat\xc5\xabr\xc4\x85 bei pati gerai ra\xc5\xa1\xc4\x97._NEWLINE_Jaunyst\xc4\x97je Margarita palaik\xc4\x97 slaptus meil\xc4\x97s ry\xc5\xa1ius su hercogu Henriku de Gizu, ta\xc4\x8diau Kotryna Medi\xc4\x8di ir Karolis IX nenor\xc4\x97jo sustiprinti hercog\xc5\xb3 Giz\xc5\xb3 \xc4\xaftakos ir tur\xc4\x97jo pasiprie\xc5\xa1inti santuokai, kuri gal\xc4\x97t\xc5\xb3 sutrikdyti pusiausvyr\xc4\x85 tarp katalik\xc5\xb3 ir protestant\xc5\xb3. Tuo metu Henriko de Gizo \xc5\xa1eima buvo labai \xc4\xaftakinga Pranc\xc5\xabzijoje. Hercogai Gizai buvo katalik\xc5\xb3 partijos lyderiais.\n_START_SECTION_\nSuplanuota santuoka\n_START_PARAGRAPH_\nXVI am\xc5\xbeiuje religiniai karai drask\xc4\x97 Pranc\xc5\xabzij\xc4\x85. Margaritos de Valua ir Henriko Navarie\xc4\x8dio suplanuota santuoka tur\xc4\x97jo suma\xc5\xbeinti \xc4\xaftamp\xc4\x85 tarp katalik\xc5\xb3 ir hugenot\xc5\xb3 (protestant\xc5\xb3). Nepaisant savo prie\xc5\xa1i\xc5\xa1kumo hugenotams ir Henriko Navarie\xc4\x8dio motinai, \xc5\xbdanai d\xe2\x80\x99Albret, Kotryna Medi\xc4\x8di labai nor\xc4\x97jo, kad jos dukra i\xc5\xa1tek\xc4\x97t\xc5\xb3 u\xc5\xbe Henriko Navarie\xc4\x8dio, nes \xc5\xa1i santuoka gal\xc4\x97t\xc5\xb3 baigti religinius karus Pranc\xc5\xabzijoje._NEWLINE_\xc4\xaedomus yra faktas, kad Henriko Navarie\xc4\x8dio motina mir\xc4\x97 \xc4\xaftartinomis aplinkyb\xc4\x97mis, dar prie\xc5\xa1 savo s\xc5\xabnaus vedybas. \xc4\xaetariama, kad Kotryna Medi\xc4\x8di apnuodijo \xc5\xbdan\xc4\x85 d\xe2\x80\x99Albret pir\xc5\xa1tin\xc4\x97mis, kurios buvo jai nusi\xc5\xb3stos kaip b\xc5\xabsim\xc5\xb3 vestuvi\xc5\xb3 dovana._NEWLINE_1572\xc2\xa0m. rugpj\xc5\xab\xc4\x8dio 18 d. Pary\xc5\xbeiuje \xc4\xafvyko Margaritos de Valua ir Henriko Burbono, hugenot\xc5\xb3 lyderio, Navaros karaliaus ir Margaritos antros eil\xc4\x97s pusbrolio vedybos. J\xc5\xb3 vedybas \xc5\xa1v\xc4\x99sti \xc4\xaf Pary\xc5\xbei\xc5\xb3 atva\xc5\xbeiavo daug hugenot\xc5\xb3. Manoma, kad Kotryna Medi\xc4\x8di \xc4\xaftikino karali\xc5\xb3 Karol\xc4\xaf IX prad\xc4\x97ti hugenot\xc5\xb3 \xc5\xbeudynes mieste, \xc5\xa1iandien \xc5\xbeinomas kaip \xc5\xa0ventojo Baltramiejaus naktis. \xc5\xa0ios vedybos, kurios buvo \xc5\xa1ven\xc4\x8diamos su didele i\xc5\xa1kilme, baig\xc4\x97si masin\xc4\x97mis \xc5\xbeudyn\xc4\x97mis ir tai dav\xc4\x97 prad\xc5\xbei\xc4\x85 ketvirtam religiniam karui Pranc\xc5\xabzijoje.\n_START_SECTION_\nNavaros Karalien\xc4\x97\n_START_PARAGRAPH_\n\xc5\xa0ventojo Baltramiejaus nakt\xc4\xaf Margarita i\xc5\xa1gelb\xc4\x97jo kelet\xc4\x85 hugenot\xc5\xb3, tarp kuri\xc5\xb3 buvo ir jos vyras. Ji \xc4\xafleido juos \xc4\xaf savo kambarius ir atsisak\xc4\x97 atidaryti duris \xc5\xbeudikams. Po \xc5\xa0ventojo Baltramiejaus nakties Henrikas Navarietis tur\xc4\x97jo priimti katalikyb\xc4\x99._NEWLINE_1576\xc2\xa0m. Henrikui Navarie\xc4\x8diui pavyko pab\xc4\x97gti i\xc5\xa1 Pary\xc5\xbeiaus, ta\xc4\x8diau jo \xc5\xbemona Margarita tur\xc4\x97jo pasilikti. Po \xc5\xa0ventojo Baltramiejaus nakties Margaritos laisv\xc4\x97 buvo atimta ir ji daugiau nei trejus metus gyveno Pary\xc5\xbeiuje. Galiausiai 1578\xc2\xa0m. buvo pasira\xc5\xa1ytas laikinas taikos susitarimas su hugenotais ir Margaritai buvo suteiktas leidimas gr\xc4\xaf\xc5\xbeti pas savo vyr\xc4\x85 \xc4\xaf Navar\xc4\x85. Iki 1582\xc2\xa0m. Margarita gyveno Nerake, Navaroje._NEWLINE_1582\xc2\xa0m. Margarita gr\xc4\xaf\xc5\xbeo pas savo brol\xc4\xaf Henrik\xc4\x85 III \xc4\xaf Pary\xc5\xbei\xc5\xb3. Ta\xc4\x8diau jau greitai ji buvo priversta palikti Pary\xc5\xbei\xc5\xb3, nes jos brolis, Pranc\xc5\xabzijos karalius, Henrikas III, apkaltino j\xc4\x85, kad ji neatlieka savo pareig\xc5\xb3 Valua \xc5\xa1eimai, nes vietoj politin\xc4\x97s tarpinink\xc4\x97s, kuria ji buvo visus \xc5\xa1iuos metus, Margarita pasirinko savo laik\xc4\x85 leisti su meilu\xc5\xbeiu._NEWLINE_Po ilg\xc5\xb3 deryb\xc5\xb3 jai buvo leista gr\xc4\xaf\xc5\xbeti pas savo vyr\xc4\x85 \xc4\xaf Navar\xc4\x85. Ta\xc4\x8diau Navaroje Margarita susid\xc5\xabr\xc4\x97 su \xc5\xa1altu pri\xc4\x97mimu, nes jos vyras Henrikas Navarietis buvo u\xc5\xbeimtas savo meil\xc4\x97s santykiais su Diana d\xe2\x80\x98Andoins, grafiene de Guiche. Be to, 1584\xc2\xa0m. po Margaritos jaunesniojo brolio Pranci\xc5\xa1ko Valua, Alansono kunigaik\xc5\xa1\xc4\x8dio, mirties, Henrikas Navarietis tapo teis\xc4\x97tu Pranc\xc5\xabzijos sosto \xc4\xafp\xc4\x97diniu. Tai leido jam nebesinaudoti \xc5\xbemonos tarpininkavimu savo santykiuose su Pranc\xc5\xabzijos karaliumi ir savaranki\xc5\xa1kai diktuoti s\xc4\x85lygas bevaikiam Henrikui III._NEWLINE_Esant tokiai situacijai, 1585\xc2\xa0m. Margarita de Valua nuvyko \xc4\xaf A\xc5\xbeen\xc4\x85, savo kataliki\xc5\xa1k\xc4\x85 grafyst\xc4\x99 piet\xc5\xb3 Pranc\xc5\xabzijoje. A\xc5\xbeene ji paskelb\xc4\x97 save Katalik\xc5\xb3 lygos nare ir atnaujino santykius su hercogu de Gizu. Tai buvo atviras pasiprie\xc5\xa1inimas savo vyrui, Henrikui Navarie\xc4\x8diui, ir broliui, Henrikui III. Ta\xc4\x8diau jau po keli\xc5\xb3 m\xc4\x97nesi\xc5\xb3 A\xc5\xbeeno gyventojai sukilo prie\xc5\xa1 karalien\xc4\x99 Margarit\xc4\x85 ir ji tur\xc4\x97jo b\xc4\x97gti \xc4\xaf Karl\xc4\x85. 1586\xc2\xa0m. jos brolis Henrikas III \xc4\xafkalino j\xc4\x85 Ussono pilyje, Overn\xc4\x97s provincijoje. Ussono pilyje Margarita pragyveno 18 met\xc5\xb3, iki 1605\xc2\xa0m._NEWLINE_Per t\xc4\x85 laik\xc4\x85 Margarita de Valua para\xc5\xa1\xc4\x97 memuarus, kuriuose ji pasakoja apie savo broli\xc5\xb3 Karolio IX ir Henriko III santykius su Henriku IV. Tai buvo pirmas tokio pob\xc5\xabd\xc5\xbeio tekstas Pranc\xc5\xabzijoje, kurio autore buvo moteris. Margaritos de Valua memuarai buvo i\xc5\xa1leisti tik po jos mirties, 1628\xc2\xa0m._NEWLINE_1599\xc2\xa0m. karalius Henrikas III buvo nu\xc5\xbeudytas ir Margaritos de Valua vyras, Henrikas Navarietis tapo naujuoju Pranc\xc5\xabzijos karaliumi, Henriku IV._NEWLINE_Derybos d\xc4\x97l Margaritos de Valua ir Henriko IV santuokos anuliavimo prasid\xc4\x97jo 1592\xc2\xa0m. ir baig\xc4\x97si 1599\xc2\xa0m. Santuoka tur\xc4\x97jo b\xc5\xabti anuliuota, nes Margarita negal\xc4\x97jo tur\xc4\x97ti vaik\xc5\xb3. Ta\xc4\x8diau buvo sutarta, kad Margarita pasiliks sau karalien\xc4\x97s titul\xc4\x85.\n_START_SECTION_\nPaskutinieji metai\n_START_PARAGRAPH_\nVyresniame am\xc5\xbeiuje Margarita gr\xc4\xaf\xc5\xbeo \xc4\xaf Pary\xc5\xbei\xc5\xb3 ir susitaik\xc4\x97 su savo buvusiu vyru ir jo antr\xc4\x85ja \xc5\xbemona, Marija de Medi\xc4\x8di._NEWLINE_Pary\xc5\xbeiuje ji tapo meno glob\xc4\x97ja, r\xc5\xabpinosi varg\xc5\xa1ais, pad\xc4\x97davo planuoti Pranc\xc5\xabzijos dvaro renginius bei aukl\xc4\x97jo Henriko IV ir Marijos de Medi\xc4\x8di vaikus._NEWLINE_Margarita mir\xc4\x97 1615\xc2\xa0m. kovo 27 d. nuo plau\xc4\x8di\xc5\xb3 u\xc5\xbedegimo. Vis\xc4\x85 savo turt\xc4\x85 ji paliko karaliui Liudvikui XIII, kur\xc4\xaf myl\xc4\x97jo kaip savo s\xc5\xabn\xc5\xb3.'